Vegagerð í algjörri andstöðu við íbúa á Vestfjörðum „ Tillögur innanríkisráðherra um val á vegarstæði vegna endurbóta á þjóðvegi 60 um sunnanverða Vestfirði eru lagðar fram í algjörri andstöðu við vilja íbúa á sunnanverðum Vestfjörðum , “ segir Ásthildur Sturludóttir bæjarstjóri í Vesturbyggð . Eins og kunnugt er gekk þorri fundarmanna út af fundi sem Ögmundur Jónasson innanríkisráðherra hélt í félagsheimilinu á Patreksfirði á dögunum , þar sem hann hugðist kynna tillögur sínar í þeim efnum . Rök ráðherra fyrir valinu á hálendisvegi um svæðið eru þau helst að sú leið sé ódýrari og framkvæmdatími styttri . Kostnaðaráætlun vegna svokallaðrar Hálsaleiðar nemur um þremur og hálfum milljarði króna meðan kostnaður við svokallaða B-leið , sem liggur um Teigsskóg sé áætlaður um fjórir og hálfur milljarður króna . Leiðin um Ódrjúgsháls og Hjallaháls eru stóri ásteitingssteinninn í þessu máli og hefur ráðherra lýst yfir vilja sínum til að framkvæmdir við gangagerð undir Hjallaháls hefjist við fyrsta tækifæri . Ásthildur segir að kostnaður við gangnagerð undir Hjallaháls geti numið allt að sex milljörðum króna . Sé dæmið reiknað til enda verði heildarkostnaður við veglagninguna mun meiri til lengri tíma litið en ef farið yrði í framkvæmdir við láglendisveg eins og lagt er til af íbúum Vestfjarða . Íbúar á sunnanverðum Vestfjörðum hafa beðið eftir ákvörðun um val á vegarstæði fyrir þjóðveg 60 í rúman áratug . Enginn hefur mælt því í mót að lagning láglendisvegar hafi í för með sér náttúruspjöll og umhverfisrask . Sjónarmið umhverfis - og náttúruverndar eru hins vegar talin vega of þungt á kostnað öryggissjónarmiða vegfarenda . Í úrskurði frá Umhverfisráðherra 5. janúar 2007 sagði meðal annars að ráðuneytið teldi að óumdeilt væri að út frá umferðaröryggissjónarmiðum sé leið B ( um Teigsskóg ) betri kostur en leið C og D og að ef einungis ætti að taka tillit til umferðaröryggissjónarmiða þá væri leið B kostur sem eðlilegt væri að velja . „ Sveitarstjórnarfólk og þeir sem eiga hagsmuna að gæta í þessum efnum eru ekki búnir að segja sitt síðasta , “ segir Ásthildur . „ Enn eru þrjú til fjögur ár til stefnu . Alþingi hefur síðasta orðið í þessu máli og við trúum því að hægt verði að höfða til skynsemi þeirra sem þar starfa varðandi endanlega ákvörðun í þessu máli . Taka verður tillit til sjónarmiða þeirra sem munu nota veginn . Í ákvörðun um hálendisleið er ekki tekið inn í myndina mat á umferðaröryggi , sem er það sem skiptir höfuðmáli að mati íbúa sunnanverðra Vestfjarða . “